ഒണ്ടന് സമര തീയതി കുറിച്ചു പട്ടയത്തിലെ മണ്ണിനായി.. കല്പ്പറ്റ: മണ്ണിനായി സമരം ചെയ്ത് തളര്ന്നവരാണ് ആദിവാസികള്. ഒറ്റയായും സംഘമായും അവരുയര്ത്തിയ സമരവേലിയേറ്റങ്ങളെ പട്ടയംകൊണ്ട് തടയണ കെട്ടി തടഞ്ഞ സര്ക്കാര് മണ്ണ് എവിടെയെന്ന ചോദ്യത്തോട് മുഖംതിരിച്ചതോടെ പുതിയ സമരപാത വെട്ടുകയാണ് ഗോത്രസമൂഹം. ഭൂസമര സമിതി നേതാവും തൊവരിമല സമര പോരാളിയുമായ ഒണ്ടന് പണിയന് സുല്ത്താന് ബത്തേരി മിനി സിവില് സ്റ്റേഷന് മുന്നില് ഈ മാസം 30ന് കാലത്ത് 11 മണിക്ക് സമരമിരിക്കും. സൂചന സത്യാഗ്രഹം പി.കൃഷ്ണമ്മാള് ഉദ്ഘാടനം ചെയ്യും. സര്ക്കാര് നല്കിയ പട്ടയത്തിലെ സ്വന്തം മണ്ണിനുവേണ്ടിയുളളതു കൂടിയാണ് 83കാരനായ ഒണ്ടന്റെ ഈ പോരാട്ടം. 2011ല് ഒണ്ടന് പണിയന്റെ ഭാര്യ കൊറുമ്ബിക്ക് സര്വെ നം.111 പ്രകാരം പട്ടയം നല്കിയെങ്കിലും വര്ഷം പത്ത് കഴിഞ്ഞിട്ടും ഭൂമി നല്കിയില്ല. ജില്ലാകലക്ടര്, മുഖ്യമന്ത്രി, ഗവര്ണര് തുടങ്ങിയവര്ക്കെല്ലാം നിവേദനം നല്കിയെങ്കിലും ഫലമില്ലാതെ വന്നതോടെയാണ് ഒണ്ടന് സമരത്തിലുറച്ചത്. 2011 ല് വയനാട് ജില്ലയില് നൂറ് കണക്കിന് പട്ടയങ്ങള് ആദിവാസികള്ക്ക് വിതരണം ചെയ്തിരുന്നു. ഭൂമിയില്ലാത്ത എല്ലാ ആദിവാസി കുടുംബങ്ങള്ക്കും ഒരു ഏക്കര് വീതം ഭൂമി വിതരണം ചെയ്യുമെന്നായിരുന്നു സര്ക്കാര് വാഗ്ദാനം. കെ.എസ്.ടി നിയമം1999 നടപ്പാക്കുന്നതിന്റെ ഭാഗമായി പട്ടയങ്ങള് വിതരണം ചെയ്തെങ്കിലും ഭൂമി നല്കാതെ ആദിവാസികളെ കബളിപ്പിച്ചു. വയനാട് ജില്ലയിലെ ഗോത്ര ജനവിഭാഗങ്ങള് വലിയൊരു വിഭാഗം വരുന്ന പണിയ, അടിയ വിഭാഗങ്ങള് നാമമാത്ര ഭൂമിപോലുമില്ലാത്തവരാണ്. വയനാട് ജില്ലാ കളക്ടര് സര്ക്കാറിന് കൊടുത്ത റിപ്പോര്ട്ട് പ്രകാരം 30,000 ഏക്കര് വരുന്ന ഭൂമി ഉണ്ട്. അനധികൃതമായി പലരും കൈവശപ്പെടുത്തിയിരിക്കുന്ന പതിമൂന്ന് തോട്ടങ്ങള് ബ്രിട്ടീഷ് കമ്ബനികള് 1947 ല് ഉപേക്ഷിച്ചു പോയവയാണ്. ഭൂരഹിതരായ ആദിവാസികള്ക്ക് പതിച്ച് നല്കാന് മാറ്റിവെച്ച 19000 ഏക്കര് നിക്ഷിപ്ത വനഭൂമിയും വയനാട് ജില്ലയിലുണ്ട്. പക്ഷെ, ആയിരക്കണക്കിന് ഭൂരഹിത കുടുംബങ്ങളാണിവിടെയുള്ളത്. ഇത്തരമൊരു സാഹചര്യത്തിലാണ് തന്റെ കുടുംബത്തിന് നല്കിയ പട്ടയഭൂമി അളന്ന് തരണമെന്ന ആവശ്യവുമായി സപ്തംബര് 30, ഒക്ടോബര് ഒന്ന് തീയതികളില് സൂചന സത്യാഗ്രഹം നടത്താന് ഒണ്ടന് തീരുമാനിച്ചത്.